“Toshkent metropoliteni Yunusobod liniyasi ikkinchi bosqichini qurish” loyihasini amalga oshirishga doir chora-tadbirlar to‘g‘risida

Toshkent shahrining transport infratuzilmasini yanada takomillashtirish, yo‘lovchilar oqimini ko‘paytirish, Toshkent metropolitenining Yunusobod liniyasida yo‘lovchilar tashish darajasi va sifatini oshirish, shahar yer usti jamoat transportiga yuklamalarni kamaytirish, shuningdek, ekologiya va atrof muhit muhofazasini yaxshilash maqsadida:
 1. Toshkent shahar hokimligi va “O‘zbekiston temir yo‘llari” AJning 2017 — 2019-yillarda Toshkent metropolitenining Yunusobod liniyasi ikkinchi bosqichi qurilishini yakunlash (keyingi o‘rinlarda — loyiha) to‘g‘risidagi taklifiga rozilik berilsin.
 2. Loyihani amalga oshirish doirasida qurilishi tugallanmagan obyektlarning qiymati 2016-yil 1-oktabrdagi holatiga qayta baholashni hisobga olgan holda 6,91 mlrd so‘mni tashkil qilganligi ma’lumot uchun qabul qilinsin. 
 3. Toshkent shahar hokimligi O‘zbekiston Respublikasi Davlat arxitektura va qurilish qo‘mitasi, “O‘zbekiston temir yo‘llari” AJ, “Toshkent metropoliteni” UK, “Toshmetroqurilish” MChJ, “Toshkent metroloyiha” MChJ bilan birgalikda:
 bir oy muddatda Toshkent metropolitenining Yunusobod liniyasidagi qurilishi tugallanmagan obyektlar texnik ko‘rikdan va xatlovdan o‘tkazilishini ta’minlasin;
 xatlovdan o‘tkazish natijalariga ko‘ra kompleks chora-tadbirlar ishlab chiqsin, unda texnik vazifani sifatli tayyorlash va tasdiqlash, ilg‘or energiya va resurs tejovchi texnologiyalarni qo‘llagan holda loyiha-smeta hujjatlarini ishlab chiqish, loyihani amalga oshirish doirasida tiklash va qurilish-montaj ishlarini bosqichma-bosqich bajarishni nazarda tutsin.
 4. Quyidagilar hisoblab chiqilgan qiymati ekvivalentda 124,8 mln AQSh dollari bo‘lgan loyihani amalga oshirishni moliyalashtirish manbalari etib belgilansin:
 Davlat budjeti mablag‘lari hisobiga O‘zbekiston Respublikasi Investitsiya dasturi parametrlarida 2017 — 2019-yillar davomida har yili teng ulushlarda nazarda tutiladigan 72,0 mln. AQSh dollari ekvivalentidagi markazlashtirilgan investitsiyalar;
 import asbob-uskunalari, materiallar va butlovchi buyumlarni xarid qilish, jalb etiladigan xorijiy mutaxassislarning loyiha hujjatlari ekspertizasini o‘tkazish, qurilishni kuzatib borish va texnik jihatdan nazorat qilish, zarur hollarda xorijiy pudrat tashkilotlari tomonidan amalga oshiriladigan maxsus qurilish-montaj ishlarini bajarish bo‘yicha xizmatlarga haq to‘lash, shu jumladan loyihani amalga oshirish doirasidagi ularning boshqa valyuta xarajatlarini, shuningdek, qurilish-pudrat tashkilotlarini jihozlash uchun texnika xarid qilishni moliyalashtirish uchun 15 yil muddatga, shu jumladan 4 yillik imtiyozli davr bilan, jumladan qayta moliyalashtiruvchi bankning marjasi 0,25 foiz bo‘lgan yillik 2,25 foiz stavkasida taqdim etiladigan, O‘zbekiston Respublikasi Tashqi iqtisodiy faoliyat milliy banki tomonidan qayta moliyalashtiriladigan O‘zbekiston Respublikasi Tiklanish va taraqqiyot jamg‘armasining 52,8 mln. AQSh dollari miqdoridagi krediti.
 5. Belgilansinki:
 “O‘zbekiston temir yo‘llari” AJ loyihani samarali amalga oshirish, O‘zbekiston Respublikasi Tiklanish va taraqqiyot jamg‘armasining jalb etiladigan kreditidan maqsadli va samarali foydalanish uchun mas’ul bo‘lgan ijro etuvchi organ hisoblanadi;
 kredit bo‘yicha asosiy qarzni uzish, foizlar va vositachilik haqini to‘lash tegishli operatsiya o‘tkazilgan sanadagi O‘zbekiston Respublikasi Markaziy bankining kursi bo‘yicha milliy valyutada O‘zbekiston Respublikasi Davlat budjeti mablag‘lari hisobidan amalga oshiriladi.
 6. O‘zbekiston Respublikasi moliya vaziriga loyihani moliyalashtirish uchun jalb qilinadigan O‘zbekiston Respublikasi Tiklanish va taraqqiyot jamg‘armasining qayta moliyalashtiriladigan krediti bo‘yicha Tashqi iqtisodiy faoliyat milliy banki oldidagi “Toshkent metropoliteni” DUKning majburiyatlari bo‘yicha belgilangan tartibda O‘zbekiston Respublikasining davlat kafolatini berish vakolati taqdim etilsin.
 7. Loyihani amalga oshirish doirasida:
 “O‘zbekiston temir yo‘llari” AJ — buyurtmachi;
 “Toshkent metroloyiha” MChJ — bosh loyiha tashkiloti;
 “O‘zbekiston temir yo‘llari” AJning tarkibiy bo‘linmalari — bosh pudratchi tashkilot etib belgilansin.
 8. Toshkent metropolitenining Yunusobod liniyasi ikkinchi bosqichini loyihalashtirish va qurilishini yakunlash masalalari bo‘yicha ishchi guruhi ilovaga muvofiq tarkibda tuzilsin.
 Ishchi guruh zimmasiga (B.I. Zakirov) loyihani amalga oshirish bilan bog‘liq barcha masalalarni o‘z vaqtida va tezkorlik bilan hal etish bo‘yicha vazirliklar va idoralarning faoliyatini muvofiqlashtirish vazifasi yuklansin, bunda texnik vazifani ishlab chiqish, shuningdek, loyihaviy va qurilish-montaj ishlarini bajarish sifatiga alohida e’tibor berilsin.
 9. “O‘zbekiston temir yo‘llari” AJ 2017-yil 1-iyulga qadar Toshkent metropolitenining Yunusobod liniyasi ikkinchi bosqichi qurilishi asosiy texnik-iqtisodiy parametrlarining tasdiqlanadigan qismi bilan birga ishchi loyihani O‘zbekiston Respublikasi Vazirlar Mahkamasiga kelishish uchun kiritsin.
 10. “O‘zbekiston temir yo‘llari” AJga istisno tariqasida: 2017-yil 1-sentabrgacha loyihani loyiha-smeta hujjatlarini ishlab chiqish bilan bir vaqtda amalga oshirishga;
 loyihani amalga oshirish doirasida Toshkent metropolitenining Yunusobod liniyasi qurilishidagi loyihaviy yechimlarning ishonchlilik va xavfsiz foydalanish bo‘yicha zamonaviy talablarga muvofiqligini aniqlash, kuzatish va texnik nazorat olib borish uchun tanlov asosida yuqori malakali mustaqil xorijiy ekspertlarni, shuningdek, zarur hollarda ixtisoslashtirilgan xorijiy pudrat tashkilotlarini jalb qilishga;
 import kontraktlar bo‘yicha vakolatli organlarda ekspertiza va yuklashdan avvalgi inspeksiya o‘tkazgan holda tanlov savdolarini o‘tkazmasdan eng yaxshi takliflarni tanlab olish asosida ishlab chiqaruvchi zavodlar yoki ularning rasmiy dilerlari (distribyuterlar) bilan asbob-uskunalar va materiallar, ehtiyot qismlar, butlovchi buyumlar va uzellar yetkazib berish uchun shartnomalar tuzishga;
 O‘zbekiston Respublikasi Tiklanish va taraqqiyot jamg‘armasi, O‘zbekiston Respublikasi Tashqi iqtisodiy faoliyat milliy banki bilan birgalikda loyiha-smeta hujjatlari tasdiqlangunga qadar ekspertizadan o‘tkazilgan import kontraktlari, shuningdek, loyihani amalga oshirish doirasida mahalliy pudratchilar va yetkazib beruvchilar bilan tuzilgan shartnomalar bo‘yicha moliyalashtirishni ochishga;
 loyihani amalga oshirish va vakolatli organlarda ekspertizadan o‘tkazilgan holda tuzilgan shartnomalarning shartlariga muvofiq kafolat muddati davrida xorijiy kompaniyalar tomonidan olib kelinadigan maxsus transport vositalari, avtotransport vositalari, mashina va mexanizmlar, uskuna va asboblar, butlovchi buyumlar, uzellar va jihozlarni davriy bojxona to‘lovlarini to‘lamagan holda “vaqtincha olib kirish” bojxona rejimida joylashtirishga ruxsat etilsin.
 11. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, Toshkent shahar hokimligi, “O‘zbekenergo” AJ, “O‘zbekneftgaz” MXK o‘z shaxsiy mablag‘lari hisobiga loyiha doirasida mansubligiga qarab qurilish hududiga tushgan mavjud muhandislik kommunikatsiyalari ko‘chirilishi va ulanishini, shuningdek, tashqi muhandislik kommunikatsiyalarining uzluksiz ishlashini hisobga olgan holda ulanishini ta’minlasin.
 12. O‘zbekiston Respublikasi Davlat arxitektura va qurilish qo‘mitasi belgilangan tartibda shaharsozlik hujjatlari davlat ekspertizasidan o‘tkazilishini ta’minlasin va qurilish-montaj ishlarining sifati ustidan davlat arxitektura-qurilish nazoratini o‘rnatsin.
 13. Loyihani amalga oshirish doirasida uning barcha ishtirokchilari 2020-yilning 1-yanvarigacha:
 respublikada ishlab chiqarilmaydigan maxsus transport vositalari, yo‘l-qurilish texnikasi, mashinalar, mexanizmlar, uskunalar, xomashyo, materiallar, ehtiyot qismlar, butlovchi buyumlar, uzellar, texnologik hujjatlar, jihozlar, shu jumladan O‘zbekiston Respublikasi Vazirlar Mahkamasi tomonidan tasdiqlanadigan ro‘yxat bo‘yicha olib kelinadigan, loyihani amalga oshirishda ishtirok etayotgan pudrat qurilish tashkilotlarini jihozlashga mo‘ljallangan maxsus yo‘l-qurilish texnikasi va uskunalari uchun bojxona to‘lovlaridan (bojxona yig‘imlaridan tashqari);
 tovar, ishlar (xizmatlar) uchun, shu jumladan O‘zbekiston Respublikasi norezidentlari tomonidan bajarilgan ishlar (xizmatlar) uchun qo‘shimcha qiymat solig‘idan;
 O‘zbekiston Respublikasi Vazirlar Mahkamasi huzuridagi Respublika yo‘l jamg‘armasiga va Moliya vazirligi huzuridagi budjetdan tashqari Ta’lim va tibbiyot muassasalarining moddiy-texnika bazasini rivojlantirish jamg‘armasiga majburiy ajratmalar va yig‘imlarni to‘lashdan;
 loyiha doirasida sotib olinadigan mol-mulk uchun mulk solig‘idan ozod etilsin.
 14. Loyihani amalga oshirish doirasida:
 “O‘zbekiston temir yo‘llari” AJ, uning tarkibiy bo‘linmalari va loyiha ishtirokchilari o‘rtasida bepul taqdim etiladigan mol-mulk qo‘shimcha qiymat solig‘i, yuridik shaxslardan olinadigan foyda solig‘i, shuningdek, obodonlashtirish va ijtimoiy infratuzilmani rivojlantirish solig‘i bo‘yicha soliq solish obyekti hisoblanmaydi;
 xodimlar bepul ovqat bilan ta’minlangan taqdirda tegishli sarf-xarajatlar yuridik shaxslarning foyda solig‘i, qo‘shilgan qiymat solig‘i, yagona ijtimoiy to‘lov, jismoniy shaxslarning daromad solig‘i hamda fuqarolarning O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasiga sug‘urta badallarini hisoblashda soliqqa tortiladigan bazadan chiqarib tashlanadi.
 15. O‘zbekiston Respublikasi Iqtisodiyot vazirligi, “O‘zbekneftgaz” MXK, “O‘zmetkombinat” AJ va “O‘zqurilishmateriallari” AJ ishchi hujjat parametrlarini hisobga olgan holda bosh buyurtmachi tomonidan taqdim etiladigan asoslangan hisob-kitoblarga ko‘ra, to‘g‘ridan to‘g‘ri shartnomalar bo‘yicha loyihani amalga oshirish uchun zarur bo‘lgan sement, metall prokati va yo‘l bitumini — tartibga solinadigan narxlarda, yoqilg‘i-moylash materiallarini — kelishilgan narxlarda ajratilishi va yetkazib berilishini ta’minlasin.
 16. O‘zbekiston Respublikasi Iqtisodiyot vazirligi va Moliya vazirligi buyurtmachining asoslangan hisob-kitoblariga ko‘ra O‘zbekiston Respublikasi Vazirlar Mahkamasi huzuridagi Xalqaro moliya institutlari, tashkilotlari va donor mamlakatlar bilan hamkorlik qilish, yirik va strategik muhim investitsiya loyihalarini amalga oshirish masalalari bo‘yicha idoralararo kengashga 2016-yilda loyiha-qidiruv va tayyorgarlik ishlarini bajarish uchun kapital qo‘yilmalar ajratish to‘g‘risida takliflarni kiritsin.
 17. O‘zbekiston Respublikasi Tashqi ishlar vazirligi “Toshkent metropoliteni” UK buyurtmanomalariga asosan loyihani amalga oshirishda ishtirok etayotgan xorijiy mutaxassislarga kirish vizalari konsullik va boshqa yig‘imlar undirilmasdan rasmiylashtirilishini ta’minlasin.
 18. O‘zbekiston Respublikasi Ichki ishlar vazirligi “Toshkent metropoliteni” UK buyurtmanomalariga binoan loyihani amalga oshirishda ishtirok etayotgan xorijiy mutaxassislarga ko‘p martalik vizalar uzaytirilishini, shuningdek, ularning vaqtinchalik yashash joyi bo‘yicha vaqtinchalik ro‘yxatdan o‘tkazilishi va muddatini uzaytirilishini ta’minlasin.
 19. O‘zbekiston Respublikasi Mehnat vazirligi “Toshkent metropoliteni” UK buyurtmanomalariga binoan, loyihani amalga oshirishda ishtirok etayotgan yuqori malakali xorijiy mutaxassislarga (O‘zbekiston Respublikasi fuqarolari orasida bo‘lmagan taqdirda) O‘zbekiston Respublikasiga jalb etishga ruxsatnomalar berilishi (muddati uzaytirilishi)ni, shuningdek, ushbu xorijiy fuqarolarga O‘zbekiston Respublikasi hududida mehnat faoliyati bilan shug‘ullanish huquqiga tasdiqnomalar berilishini (muddati uzaytirilishini) ta’minlasin.
 20. Toshkent shahar hokimligi loyihani amalga oshirish doirasida mahalliy budjet mablag‘lari hisobiga:
 bir oy muddatda loyiha-smeta hujjatlari taqdim etilishiga qarab zarur bino va inshootlar qurilishi uchun yer uchastkalari ajratilishini;
 “Toshkent metropoliteni” UK buyurtmanomalari bo‘yicha ko‘chalarni yopish, aylanib o‘tuvchi avtomobil yo‘llari va boshqa zarur inshootlar qurish orqali qurilish maydonlari bo‘shatilishini;
 loyihada nazarda tutilgan muddatlarda — inshootlar buzilishini, ishlar olib borilayotgan hududda yashovchi fuqarolar ko‘chirilishini;
 yer uchastkalari ajratilishi va fuqarolar ko‘chirilishi uchun qonun hujjatlarida taqiqlanmagan moliyalashtirish manbalarini jalb etishni nazarda tutgan holda kompensatsiya berishni;
 sug‘orish quvurlari, irrigatsiya tarnovlari va tashqi tomondan yoritishni hisobga olgan holda tutash hududlar obodonlashtirilishini va ko‘kalamzorlashtirilishini ta’minlasin.
 21. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari B.I. Zakirov zimmasiga yuklansin.